  Виталий Пронин Шаерысьтымы нюлэсъёсын ог 2 арня ӵоже уг яра на тылскыны. Зоре ке но, тылпу потон учыръёс кылдозы шуыса, кышкан вань. туэ нюлэсэз лушкем коранъя 70 учыр пусъемын.Нюлэс хозяйствоя министр Сергей Журавлёв верамъя, туэ шаерамы сикъёсын 59 пол тылпу потаз, ӝуаз 7 сюрс 964 гектар тэль. Тужгес ӵем тылпу поталляз Вотка ёросын - 18 учыр пусъемын. Татын уго шутэтскон интыос уногес. Нош Сьӧлта но Сюмси ёросъёсысь сикъёсы огвакытэ узы-боры бичаны гинэ но пыраны лэземын ӧй вал. Озьы ке но тэльёс ӝуаны кутскылӥзы, но тылпу кысӥсьёс ӝог вуттӥськемен, тылэз нырысетӥ часъёсаз ик кысыны пӧрмылӥз. Яр, Сьӧлта, Балезино ёросъёсты   инмысен эскерыса возизы. Татчы уго машинаосын пырыны секытгес - сюресъёс ӧвӧл. Та ужрадъёс луонлык сётӥзы югдурез огсыр возьыны. Кылсярысь, артысь Пермь улосын 126 пол тылпу гомалляз.Но нюлэс тылпулэсь гинэ уг быры. Сергей Журавлёв верамъя, туэ нюлэсэз лушкем коранъя 70 учыр пусъемын.  Шорлыдын котькуд учыре ог 16 кубометр  тэль погыртэмын. Кылем арын сярысь, та ог 6 кубометрлы ичигес. Котьма ке но нюлэс хозяйстволы 14,6 миллион манет тыр ыштон ваемын. Улон возьматэ: сикез ӵемгес лушкем корало гуртоос, толалтэлы пу дасякузы. Туала вакытэ  адямиослэн сисьмыса кыллись писпуэз гинэ но доразы нуэмзы уг луы - штраф тырыто. Корка пуктон вылысь государство 150 кубометр, юртъерез тупатъяны 50 кубометр, шунтӥськыны 15 кубометр висъя ик, но ваньзэ тае вузан-басьтон сярысь огкылтэк нокин уз сёты.Туннэ нюлэсэз сузян понна туж трос уксё кошке. Гуртоослы луонлык сётысалзы ке пограм писпуосты доразы дунтэк нуллыны, сик чылкытасал. Но али та алэмын. Кун Кенешысь Гурт удысъя, музъем кусыпъёсъя, инкуазез утёнъя но инкуазь узырлыкъёсъя ялан ужась комиссиын та юанэз эскеризы. Министерствоез косэмын гуртоос пала кариськыны, соку сикез лушкем корасьёс но бырысалзы. Сузям интые  выль писпуос но мерттыны ӝоггес пӧрмысал.Али нюлэс тазатонэн ӵемгес выро арендаторъёс. соос пӧлын бадӟымъёсыз Уваысь «Увадрев-холдинг» но Можгалась «Красная звезда», таос ик переработкаен но выро.- Туэ чакламын 17 миллион писпу мерттыны, унозэ выжыятозы  31-тӥ октябрёзь «Ул, нюлэс» акция дыръя, - шуэ Сергей Журавлёв. - Со понна тулыс питомникъёсысь 11 гектар вылэ киземын 862 килограмм кидыс. Шаерамы миым 8 тонна кыз ӵыжин бичамын. Озьы кыз кидыс Удмуртилы 7 арлы тырмоз.Елена Сараматова Туспуктӥз А. Горбунов   